åkerrikse
Store norske leksikon,Biologi,Dyreriket,Ryggstrengdyr,Virveldyr,Fugler,Tranefugler,Riksefamilien,Crex
Åkerrikse er en fugleart i riksefamilien. Det er en trekkfugl som hekker spredt langs norskekysten og som trolig overvintrer i det sørlige Afrika. Åkerriksa er en kritisk truet fugleart i Norge.
Beskrivelse Åkerriksa er litt større enn en trost, cirka 100–200 gram. Oversiden er brunspraglet, undersiden gulbrun tverrstripet med grå halsregion. Nebb og hale er korte. Den er vanskelig å få øye på, men lyden er meget spesiell, som en enstonig knirking eller klapring, som kan pågå kontinuerlig i timevis. Den høres helst om kvelden og natten. Levevis Åkerrikse har tilhold på dyrket mark. Den er hekkefugl i det meste av Europa til det sentrale Asia. På 1800-tallet hekket den nord til Troms. Bestanden i Norge avtok sterkt på midten av 1900-tallet og ble i 1994 anslått til cirka 100 par. Den hekker nå spredt hovedsakelig langs kysten fra Vest-Agder til Møre, og enkelte steder på Østlandet.I 2013 ble det observert 204 syngende hanner i Norge, 154 på Østlandet og 50 fra Aust-Agder langs kystfylkene til Finnmark. Det ble konstatert fem hekkefunn, tre i Rogaland, ett i Hedmark og ett i Nord-Trøndelag. Det er svært vanskelig å påvise hekking, og det er ikke hvert år at det konstateres hekking her til lands.Åkerriksa er trekkfugl som trolig hovedsakelig overvintrer i det sørlige Afrika. Truet Åkerriksa er en kritisk truet fugleart i Norge (Kategori CR på Norsk rødliste for arter 2015). Dette skyldes blant annet at fuglen hekker på jordbruksmark og den er dermed utsatt for å å bli rammet av slåmaskiner. For å bevare bestanden arbeides det med tiltak for å informere gårdbrukere om åkerrikse-vennlig slått. På verdensbasis er den imidlertid ikke truet (Birdlife International). Folketro I eldre tiders folketro varslet det uår hvis åkerriksa kom opp til fjellgårdene. Folk trodde også at det varslet dødsfall hvis den holdt seg altfor nær husene Les mer i Store norske leksikon Dyreliv i Norge fugl Eksterne lenker BirdID: Faktaside om åkerrikse https://www.artsdatabanken.no/Rodliste http://datazone.birdlife.org/species/factsheet/corncrake-crex-crex